তিন). কোরআনের বিভিন্ন আয়াতের উপর গবেষণা করা এবং তার শিক্ষণীয় দিক নিয়ে লেখালেখি করা এবং সেগুলো পত্র-পত্রিকা বা ইন্টারনেটের মাধ্যমে ছড়িয়ে দেওয়া। কোরআন বুঝার কাজে জরুরী নয় যে, মাদ্রাসায় শিক্ষাপ্রাপ্ত আলেম হতে হবে। সাইয়েদ কুতুব, আল্লামা ইউসুফ আলী, মাওলানা মওদূদীর ন্যায় ব্যক্তিগণ -যাদের তাফসির বর্তমান বিশ্বে ব্যাপক ভাবে পড়া হয়, তারা কেউই দ্বীনী মাদ্রাসার ডিগ্রিধারী নন। এমন কি আহমেদ দিদাত, ডাঃ জাকের নায়েক ও ডাঃ ইসরার আহমদের মত ব্যক্তিগন যারা বিশ্বব্যাপী ইসলামের প্রচারে গুরুত্বপূর্ণ ভূমিকা রাখছেন বা রেখেছেন, তারাও কেউ মাদ্রাসার ছাত্র নন। আরো লক্ষণীয়, মিশরের ন্যায় দেশে যারা আজ ইসলামের উপর লেখালেখি ও গবেষণার কাজ করছেন তাদেরও শতকরা সত্তর ভাগের বেশী হলো ডাক্তার, ইঞ্জিনীয়ার, সমাজবিজ্ঞানী, কলেজ-বিশ্ববিদ্যালয়ের শিক্ষক বা অন্যান্য পেশার লোক। মাদ্রাসা-শিক্ষিত ব্যক্তি বা মাদ্রাসার শিক্ষক তাদের মাঝে অতি নগন্য সংখ্যক। বড় কথা হলো, নবীজী (সাঃ)র আমলেও যারা কোরআনের উপর বিশাল বিশাল গবেষণার কাজ করেছেন তারাও উঠে এসেছেন ক্ষেতখামার থেকে। তাছাড়া কোরআনের জ্ঞানলাভ ফরয করা হয়েছে প্রতিটি নরনারীর উপর, নিছক মাওলানা-মৌলভীদের উপর নয়।